
REZUMAT 


În lucrare sunt rememorate, prin preluarea și contextualizarea unor informaţii identificate în 
presa de epocă timişoreană și lugojeană, câteva secvențe semnificative din perioada 
dramaticului exil petrecut în Banat, după Dictatul de la Viena, de două instituţii 
exponenţiale pentru învățământul artistic și arta lirică clujeană: Academia de Muzică și Artă 
Dramatică și Opera Română. Reprezentanţii celor două instituții au desfășurat, la Timișoara, 
dar și în alte localități bănăţene, sub sumbrul spectru al celei de-a doua conflagrații 
mondiale, o prodigioasă activitate concertistică, prin care au contribuit la întreținerea unei 
elevate atmosfere culturale într-un spaţiu multicultural și plurilingv, marcat de arabescurile 
unor evidente inflexiuni de tip baroc. Interferenţele cu instituţiile muzicale academice 
timișorene (Societatea Filarmonică „George Enescu”, patronată de Societatea „Amicii 
Muzicii”, şi Conservatorul Municipal de Muzică, tutelat profesional și administrativ de 
Sabin Drăgoi — care, mai târziu, va prelua directoratul instituţiilor clujene) au generat un 
spirit emulativ, cu spectacole de referință, care au conferit un impuls determinant, 
prin excepţionalul aport al muzicienilor clujeni, diligenţelor privind fondarea, în 1946 și 
1947, a două instituţii fundamentale pentru destinul cultural al metropolei bănăţene: 
Opera de Stat și Filarmonica de Stat „Banatul“. O întreagă pleiadă de artiști lirici 
(Marius Nicolescu, Jean Rânzescu, Augustin Almășan, Maria Stroescu-Eviţchi ș.a.), 
instrumentiști (Ana Voileanu-Nicoară, George Ciolac, Titi Fotino-Negru, Robert Cionca, 
Sigismund Toduţă) și dirijori clujeni (George Pavel, Mircea Popa, Eugen Lazăr, 
Maximilian Săveanu), cărora li s-au alăturat, în diferite ipostaze și proiecte artistice, confrații 
lor bănăţeni, străluciți absolvenţi ai Conservatorului clujean, un așezământ de elită al 
învăţământului artistic românesc (Vasile ljac — creatorul simfonismului bănăţean —, 
Zeno Vancea — multiplu laureat al Premiului Naţional de Compoziţie „George Enescu” —, 
Alma Cornea-lonescu), viitori profesori ai instituţiei ardelene (Magda Kardos, membră a 
unui valoros ansamblu cameral timișorean, Collegium Musicum, şi Max Eisikovits, 
primul profesor de compoziţie al lui György Kurtág) sau dirijori care vor activa pe scenele 
lirice clujene (lugojeanul Ernő Földvári a avut o prezenţă eclatantă pe podiumul dirijoral al 
Operei Maghiare din Cluj), au definit perioada unei inedite „transhumanţe” culturale. 
Personajul în jurul căruia am brodat desfășurarea pasionantei tribulaţii a artiștilor clujeni 
este dirijorul lugojean George Pavel — prim-dirijor al Operei Române din Cluj, începând cu 
anul 1940, după un stagiu didactic la Academia de Muzică și Artă Dramatică transilvăneană 
—, o personalitate charismatică, ce, prin complexitatea preocupărilor sale muzicale 
(dedicate, deopotrivă, compoziţiei și pedagogiei violonistice, după strălucite studii finalizate 
în capitala valsului, la Akademie für Musik und darstellende Kunst), a augmentat dimensiunea 
axiologică a periplului artiștilor clujeni. 


Cuvinte cheie: George Pavel, Cluj, Academia de Muzică și Artă Dramatică, Opera Română, 
Dictatul de la Viena, Banat 


Într-o epistolă expediată de Zeno Vancea prietenului său Iosif 
Popescu (vechi şi devotat corist al Reuniunii Române de Cântări şi Muzică 

din Lugoj), în care rememora personalitatea pianistului lugojean 
Liviu Tempea (1860-1946), prestigios profesor al Conservatorului de 
Muzică și Artă Dramatică din Cluj, la aproape trei decenii de la dispariția 
sa (misivă datată 23 V 1972, aflată în Arhiva Muzeului de Istorie şi 
Etnografie din Lugoj), autorul baletului-pantomimă Priculiciul îşi exprima 
dezolarea privind destinul unor muzicieni după trecerea lor în neființă 
(comparând istoria muzicii cu un mare cimitir), când inexorabila scurgere a 
timpului grăbeşte nedreapta uitare din partea contemporanilor impasibili și 
a urmașilor ingraţi. Aceasta a fost și soarta dirijorului George Pavel, 
un muzician cu o carieră excepțională, al cărui parcurs artistic poate fi însă 
cu greu reconstituit astăzi, având doar suportul unor cronici, însemnări și 
elemente biografice sumare și disparate, risipite în coloanele unor publicaţii 
de epocă sau în cuprinsul unor pagini memorialistice. 

George Pavel s-a născut în 1888 la Lugoj, unde a absolvit 
Şcoala Primară  Confesională Ortodoxă, avându-l ca învăţător pe 
Ion Vidu, „doinitorul Banatului”. Era, potrivit informaţiilor de care 
dispunem (parţiale şi neconcludente), nepotul preotului-compozitor şi 
profesorului Aurel Popovici-Racoviţă (1879, Racoviţa, Timiş — 1942, Arad), 
primul bănăţean laureat al Premiului Național de Compoziție 
„George Enescu”, la chiar prima ediție, în 1913. A avut două surori, care au 
îmbrățișat cariere muzicale (una era violoncelistă, cealaltă, artistă lirică), 
ambele stabilite, în urma căsătoriei, la Berlin. Schimbându-şi domiciliul la 
Bucureşti (unde mama sa era profesoară de vioară), a urmat, în paralel, 
cursurile Liceului „Mihai Viteazul” și cele ale Conservatorului de Muzică și 
Declamaţiune, unde a fost învăţăcelul lui Dumitru G. Kiriac (teoria muzicii) 
şi Alfonso Castaldi (armonie), absolvind vioara (cu premiul I) la clasa 
profesorului Rudolf Malcher, un apreciat maestru, care va activa, mai 
târziu, în calitate de concertmaestru, la Wiener Symphonie Orchester. 
A obţinut licenţa la Akademie fiir Musik und darstellende Kunst din Viena 
(ca bursier al Statului Român), secțiile pedagogie-vioară și muzică de 
cameră, după ce frecventase şi cursuri de compoziție cu profesorul 
Franz Schrecker, urmând apoi şi un curs de perfecţionare în arta 
interpretării violonistice cu Frantisek Ondříček, ce i-a facilitat obţinerea, 
prin concurs, a postului de prim-violonist la Wiener Tonkiinstler Orchester. 
A studiat în paralel și dirijatul, cu Oskar Nedbal, exercitându-şi în același 
timp şi una din marile sale pasiuni, muzica de cameră, ca membru în 
vestitul Urania Streichquartett. După Primul Război Mondial a înființat, 

în capitala valsului, o orchestră de cameră, cu care a desfăşurat o susținută 
activitate concertistică în numeroase centre culturale europene. 

În anul universitar 1923-1924, prin diligenţele lui George Enescu, 
Alfonso Castaldi (inspector general în învăţământul muzical) şi ale lui 
Alexandru Zirra (rectorul Conservatorului din Cernăuţi), a fost invitat la 
Conservatorul de Stat din capitala Bucovinei, ca profesor la clasele de 
vioară, muzică de cameră şi orchestră, peste doi ani, după retragerea lui 
Zirra, preluând directoratul instituţiei. La Cernăuţi (a predat vioara şi la 
Liceul Militar), unde a fost coleg cu Paul Jelescu, Silvia Căpăţână, 
Alexandru Garabet, Nicolae Papazoglu şi Zorella Petrovici, a înjghebat o 
orchestră simfonică, apoi, în 1932, după retragerea subvenţiei de stat 
acordate Conservatorului (care va deveni o instituţie particulară), a fost 
detaşat, pentru scurt timp, la Bucureşti. Între soliştii cu care a colaborat s-a 
aflat şi George Enescu, care şi-a exprimat fără rezerve aprecierea pentru 
arta sa dirijorală, prin câteva rânduri inserate într-un album (neidentificat 
până în prezent): „George Pavel este un talent născut pentru a dirija”. 
[19, p.2] 

Câteva secvențe din perioada petrecută în compania lui 
George Enescu în capitala Bucovinei au fost rememorate de Radu T. 
Constantinescu în paginile sale memorialistice: „Prin decembrie [1930], 
Enescu venise la Cernăuţi să dea două concerte la Musikverein. 
După primul concert, Hristache Popescu, apreciat de Enescu încă din 
timpul războiului, când făcuse orchestra simfonică la Iaşi, 
Alexandru Garabet, George Pavel și cu mine ne-am dus cu maestrul Enescu 
la localul lui Geffner, vis-à-vis de sala de concert, unde ştiam că are grătar 
bun şi vin aşijderea. Ne-am instalat într-o odăiță în fund şi l-am lăsat pe 
maestrul Enescu (căruia îi ştiam obiceiurile după concert) să mănânce în 
tihnă, iar când s-a îndestulat, s-a întors spre noi, a sorbit din paharul de vin 
și a zis cu un zâmbet mucalit: 

- Cum naiba descoperiţi voi asemenea locuri cu așa bunătăţi? 

La care George Pavel răspunde: 

— Maestre dragă, la muzică ne-om pricepe noi cum ne-om pricepe, 
dar în materia asta nu ne întrece nimeni! 

La care vorbe Enescu a râs din toată inima” [18, p. 28]. 

Cu doi ani înainte de sosirea sa la Timişoara, în 1935, semnatarul 
unor note informative (iscălit cu pseudonimul Eusebius) inserate în 
coloanele hebdomadarului timişorean „Fruncea” deplângea soarta ingrată 

a lui Pavel, după retragerea subvenţiei acordate Conservatorului și 
Filarmonicii din Cernăuţi: „Dirijorul Gheorghe Pavel, lugojeanul mult 
sărbătorit la Viena şi Berlin, actualmente își împarte timpul între 
Conservator şi Orchestra Filarmonică din Cernăuţi, unde, fără subvenții 
pompate de pe la Primării, desfășoară activitate dirijorală, violonistică și 
profesorală nu numai spre fala noastră a bănăţenilor, ci spre mândria 
întregii Românii” [4, p. 3]. 

La Timișoara a avut o prezență episodică, în calitate de invitat, 
în toamna anului 1937, la catedra de vioară a Conservatorului Municipal, 
rămasă vacantă după pensionarea lui Bela Tomm (un muzician care a 
înnobilat viața culturală timişoreană interbelică prin obstinaţia şi dăruirea 
cu care a promovat genul cameral), și la cea de orchestră, de unde a 
demisionat însă în iarna aceluiași an (obţinând transferul la Academia de 
Muzică şi Artă Dramatică din Cluj), catedra de orchestră fiind preluată de 
Vasile Ijac, cooptat în corpul profesoral al Conservatorului timişorean în 
urma unui concurs, în toamna anului 1936 [5, p.3]. 

A început fructuoasa colaborare cu Opera Română din Cluj, 
la pupitrul dirijoral, în stagiunea 1937-1938 (a dirijat doar un concert 
simfonic), continuată în stagiunea 1938-1939, când a dirijat, de asemenea, 
un concert simfonic, dar şi spectacole în premieră cu operele Kir lanulea de 
Sabin Drăgoi şi Rigoletto de Verdi. Detașarea la Academia de Muzică și Artă 
Dramatică din Cluj şi debutul la pupitrul Operei Române au fost 
consemnate și în media timişoreană, sensibilă la parcursul artistic al 
dirijorului bănăţean: „Distinsul muzician bănăţean, profesorul Gheorghe 
Pavel, care a fost detașat de Ministerul Educaţiunii Naţionale la Academia 
de Muzică și Artă Dramatică din Cluj, ca titularul claselor de muzică de 
cameră și orchestră, a dirijat un concert la Cluj și la laşi şi o audițiune 
școlară cu orchestra Academiei din Cluj, afirmându-se, după cum scriu 
ziarele din Cluj, ca cel mai destoinic dirijor al Ardealului. În urma 
grandiosului succes repurtat cu Orchestra Simfonică din Cluj, D-Sa a fost 
numit dirijor al Operei Române” [6, p. 6]. A fost angajat ca prim-dirijor al 
instituţiei lirice clujene începând cu stagiunea 1940-1941, odată cu debutul 
tristului episod al bejeniei artiştilor ardeleni la Timișoara, după Dictatul de 
la Viena, unde i-a avut colegi pe Mircea Popa, Leontin Anca, Eugen Lazăr, 
dr. Maximilian Săveanu şi, pentru scurtă vreme, pe Zeno Vancea. 
În decursul celor nouă stagiuni petrecute la pupitrul dirijoral al 
Operei Române clujene, în calitate de colaborator sau dirijor titular 

(activa, în paralel, şi ca profesor de vioară la Conservatorul din Cluj- 
Timişoara), G. Pavel a dirijat spectacole cu oratoriul Omul, de Filaret Barbu, 
şi pantomima Ivan Turbincă, de Vasile Ijac (premiere), Rigoletto, Aida, 
Trubadurul, La Traviata, Faust, Tosca, Bal mascat, Madama Butterfly, Martha, 
Lucia de Lammermoor, Fidelio, Evgheni Oneghin, Liliacul, Năpasta, precum şi o 
suită de concerte simfonice, în decursul a şapte stagiuni. (cf. [24]) 

Într-un concert simfonic dirijat în cursul anului 1942 la pupitrul 
orchestrei Operei Române din Cluj-Iimişoara, pe scena Teatrului Comunal, 
G. Pavel a confirmat garanţia spectacolelor sale de calitate, abordând un 
repertoriu variat (cu o primă audiție la Timișoara — una dintre simfoniile lui 
Johann Christian Bach) şi promovând câţiva valoroşi instrumentiști ai 
ansamblului clujean: Gr. Hoca, V. Boar, N. Pop şi I. Suciu — un excelent 
grafician, căruia îi datorăm un portret al lui George Enescu, realizat în 
urma  recitalului din 1936, publicat într-unul dintre numerele 
săptămânalului  „Fruncea” -, în Concertul pentru patru viori de 
Ludwig Wilhelm Maurer. După câteva miniaturi care au întregit partea I a 
concertului (Gavota de Fr. Gossec, într-un aranjament realizat, probabil, de 
G. Pavel, maestru în arta orchestraţiei, Basme, de K. Komzâk, și 
Dans țărănesc de C. Dimitrescu), în final, în partea a II-a, au fost interpretate 
poemul Vltava de Smetana (cu o intervenţie aplicată a dirijorului, care a 
oferit publicului câteva explicaţii privitoare la substratul literar al 
poemului) și Uvertura la opera Wilhelm Tell de Rossini. Într-o cronică 
anonimă [2, p. 2] erau enumerate câteva dintre calităţile care-l impuseseră 
pe George Pavel ca un maestru desăvârșit al artei dirijorale (în măsură să-l 
impresioneze, în adolescenţă — petrecută la Timişoara —, pe loan Holender, 
care şi-l va aminti, peste ani, ca pe un mare dirijor, care contribuise alături 
de ceilalți artişti clujeni la formarea sa ca muzician: „Prezenţa 
prof. George Pavel [...] este garanţia sigură că realizarea muzicală 
depăşeşte succesul unui spectacol sau concert obişnuit. Acest om, dotat de 
la natură cu însușiri excepționale în această artă, posedă și o vastă cultură 
muzicală. Graţie acestor calităţi, el nu bate măsura pentru că e dirijor, 
el bate măsura pentru că face muzică. Când dirijează, se observă imediat că 
el trăieşte acea pagină muzicală. El nu confundă măsura cu stilul. 
El cunoaşte bine adâncimea lui Beethoven, cum cunoaște tot aşa de bine 
graţia și picanteria lui Haydn sau Mozart. Publicul simte magia baghetei, 
graţie fluidului stabilit imediat după primele măsuri, şi ştie că la pupitru, 
sau mai bine zis în fruntea orchestrei (pentru că Pavel dirijează totdeauna 

la simfonice pe dinafară), stă un mare dirijor” [23, p. 71]). O reacţie 
publicistică în urma concertului a avut şi Alma Cornea-lonescu, care a 
potenţat profilul dirijoral al maestrului lugojean: „Dacă dirijorul Pavel nu e 
o natură tumultuoasă, în schimb are interpretări de bun gust graţie 
educaţiei sale muzicale. Caracteristica conducerii D-Sale este preciziunea, 
prin excelenţă, și o pronunţată vioiciune ritmică. Noi, care cunoaştem bine 
prestaţiunile şi multilateralitatea muzicală a dlui Pavel, ştim să preţuim 
două daruri rare ce le aduce D-Sa muzicii românești: hărnicia și priceperea. 
D-Sa este un muzician serios în înţelesul deplin al cuvântului”. [20, p. 4] 

Analizând evoluţia Academiei clujene în cei câţiva ani scurși de la 
dramatica „transhumanţă” în peisajul cultural timişorean, Alma Cornea- 
lonescu realiza, la finele anului 1942, o trecere în revistă a prestației 
didactice a membrilor corpului profesoral. După câteva aprecieri formulate 
la adresa catedrelor de canto (Marius Nicolescu, Jean Rânzescu), pian 
(Ana Voileanu-Nicoară, George Ciolac, Titi Fotino-Negru ş.a.) vioară 
(Robert Cionca - fratele pianistei Aurelia Cionca - și „hiperactivul 
George Pavel, apreciatul dirijor, care își împarte timpul și sufletul între 
Operă, Academie și Liceul Militar”), violoncel (Flor Breviman) şi suflători, 
atenţia pianistei și compozitoarei timişorene se focaliza (după câteva 
considerații apologetice la adresa maeștrilor Marțian Negrea și 
Augustin Bena - recent pensionat) pe activitatea reprezentanţilor catedrelor 
teoretice, subliniind aportul lui Vasile ljac (strălucit absolvent al 
Conservatorului clujean, la clasa de compoziţie a lui Marțian Negrea) şi al 
profesorului Vulpescu, „care muncesc cu o dezinteresare demnă de toată 
lauda și rară căldură pentru inițierea tineretului în diferite ramuri ale 
muzicologiei și pedagogiei muzicale. Primul este compozitor de merit, iar 
al doilea, dl. Vulpescu, autor al unui tratat elementar de muzică şi [al altor] 
lucrări foarte interesante” [21, p. 2]. 

În timpul activităţii dirijorale desfășurate la Timişoara, 
George Pavel a colaborat şi cu Filarmonica „Moldova” din laşi, dirijând 
câteva spectacole sub cupola Teatrului Naţional din capitala moldavă: 
în 26 septembrie 1943 (al 3-lea concert din stagiunea a Il-a — 1943-1944; 
17 octombrie 1943 (al 6-lea concert al stagiunii); 7 noiembrie 1943 (al 9-lea 
concert al stagiunii), în care G. Pavel şi-a prezentat un lied cu 
acompaniament orchestral (Mama, pe versuri de Reimer, solist: 
Gogu Simionescu), dirijând, în primă audiție, poemul simfonic Babacai de 
Filaret Barbu; 5 decembrie 1943 (al 13-lea concert al stagiunii); 20 februarie 

1944 (cel de-al 22-lea concert al stagiunii), cu prima audiție a 
Simfoniei lui Mircea Popa, opus pentru care tânărul compozitor, originar 
din Banatul sârbesc, obținuse o onorantă Menţiune I, în 1940, la 
Premiul „George Enescu”. Relevând câteva din calităţile liedului Mama 
(„expresia spiritului românesc [...] şi fina țesătură orchestrală”), prof. 
Constantin Georgescu, autorul textului inserat în caietul-program al 
concertului, scria: „Lirism duios, dramatism; şi tehnic, o conducere 
melodică făcând legătura perfectă între poezie și muzică. Simplitatea unită 
cu bunul-simţ, esteticul”%. 

După nefastul episod generat de Dictatul de la Viena, cu momentele 
dramatice ale transferului instituţiilor clujene la Timişoara, Zeno Vancea, 
care, după experienţa sa didactică târgumureșeană, se alăturase artiștilor 
clujeni, fiind coleg cu G. Pavel pentru o scurtă perioadă la pupitrul dirijoral 
al instituţiei lirice ardelene, va păstra, peste timp, nuanțele unui 
resentiment (probabil în urma insuccesului său dirijoral), exprimat, 
mai târziu, în cuprinsul unui interviu, prin câteva aprecieri gratuite, 
nedrepte, la adresa confratelui său lugojean: „Acest Gheorghe Pavel era de 
fapt un diletant în materie de dirijat. Cântase până atunci la o cafenea din 
Viena, unde mai avea şi un fel de «cappella» de salon. Când a aflat că Sabin 
Drăgoi fusese numit director al Operei — şi cum îl cunoștea mai de mult — 
s-a luptat să fie angajat el dirijor, deși nu avea prea multă practică” 
[25, p. 107-108]. Efemera sa experienţă dirijorală (a condus orchestra Operei 
din Cluj-Iimişoara în doar câteva spectacole, între care Orfeu și Euridice de 
Gluck) a fost întreruptă, potrivit propriei sale mărturisiri, în urma unor 
jocuri de culise inițiate de George Pavel, care „era invidios şi se temea să nu 
am succese mai mari decât el”, fiind nevoit, în cele din urmă, să-și prezinte 
demisia. Palide ecouri ale antipatiei lui Zeno Vancea pentru profilul 
dirijoral al colegului său, exprimate însă mai nuanţat, sunt regăsite într-o 
cronică la Trubadurul: „Spectacolul de vineri a fost pregătit şi condus 
de dl Gh. Pavel. Indiscutabil, dl Pavel are nerv, sensibilitate, elan, și 
temperamentului D-Sale genul de operă [îi] este mult mai aproape decât cel 
simfonic. Nu este un dirijor de mare format, cum în trecut această Operă 
avea totdeauna câte unul, ca Egisto Tango, Schuller, Dubravsky, De Vecchi, 
Bobescu etc. DI Pavel a ajuns târziu și numai după un mare ocol la această 
Operă, la o vârstă când desăvârşirea personalităţii de dirijor nu mai este o 


3 Alte repere privind colaborarea cu Filarmonica ieşeană, în Dorel Drăguescu, De vorbă cu Gh. Pavel, 
dirijor la Opera Română, despre concertele simfonice de la laşi, [22]). 

chestiune așa de simplă, mai ales că până a ajunge aici, ca profesor 
la Cernăuţi, nu a putut avea o activitate prea intensă de dirijor. [...] 
Or dl Pavel înţelege să acorde orchestrei un rol egal cu cel al elementului 
vocal, ceea ce constituie o greșeală de stil, chiar şi în cazurile când orchestra 
intonează simultan cu cântăreții aceeaşi melodie. [...] Nu tăgăduim că 
aceste momente de dramatism, când orchestra îşi avea acest rol al ei, au fost 
bine realizate de dl Pavel.” [27, p. 46] 

A continuat să colaboreze cu Filarmonica „Moldova” din lași, 
aflată în refugiu în comuna Făget, lângă Lugoj, alături de alte importante 
instituții de învățământ şi cultură ieşene, Academia Regală de Muzică și 
Artă Dramatică, Academia de Bele-Arte și Colegiul Naţional (în urma 
ordinului de evacuare emis în 10 martie 1944, pus în aplicare începând cu 
data de 21 martie [26], orchestra moldoveană fiind evacuată la Făget câteva 
zile mai târziu, în 25 martie, după un ultim concert simfonic susținut, 
la Iaşi, în 19 martie 1944 (cel de-al 26-lea din stagiunea curentă). Și o parte 
din membrii corpului profesoral al Conservatorului din Cernăuţi, între care 
se va detașa numele lui Liviu Rusu, se vor stabili, provizoriu, la Timişoara. 
Pentru că nu toți orchestranţii luaseră drumul bejeniei la Făget, orchestra 
fusese completată cu instrumentiști locali. Instituţia era condusă de 
Radu T. Constantinescu, deoarece Mircea Bârsan, cel numit în postul de 
director, nu sosise în târgușorul bănăţean. Stagiunea făgeţeană (continuarea 
celei de-a Il-a stagiuni curente a Filarmonicii) a debutat cu concertul 
simfonic din 23 aprilie 1944, în sala „Dacia” din Făget, sub bagheta lui 
Antonin Ciolan, cu un repertoriu alcătuit din Uvertura la opera Oberon de 
Weber, Simfonia a VII-a de Beethoven și Poema Română de George Enescu. 
Cel de-al 35-lea concert al celei de-a Il-a stagiuni (18 iunie 1944) l-a avut ca 
protagonist, la pupitrul dirijoral, pe George Pavel, care şi-a prezentat o 
compoziție proprie (Divertisment bănățean), oferind publicului făgeţean, 
între altele, Hora staccato de Grigoraş Dinicu şi o variantă orchestrală a celor 
două dansuri pentru pian de Sabin Drăgoi, Hodoroaga şi Zdrângănita. 
Stagiunea a III-a (1944-1945) a fost deschisă cu concertul din 26 august 1944, 
sub bagheta lui George Pavel (Simfonia a III-a, „Eroica”, de Beethoven, 
Poema Română de Enescu şi Uvertura la opera Tannhäuser de R. Wagner). 

Dirijorul lugojean, o personalitate complexă, s-a dedicat și 
compoziţiei, câteva pagini din creaţia sa fiind oferite publicului timișorean 
de artiștii clujeni. Cu prilejul unui recital de balet (protagonistă: 
Adelina Stegărescu) şi canto (la care și-a dat concursul şi mezzosoprana 

Maria Stroescu-Eviţchi) susținut pe scena Palatului Cultural (31 ianuarie 
1943), tenorul Augustin Almăşan a interpretat una din miniaturile vocale 
ale lui Pavel, liedul De ce?, acompaniat de Margot Alexandrescu [3, p. 2]. 
Un Tatăl nostru a fost oferit credincioșilor cu prilejul concertului religios al 
Coralei Banatului, dirijate de Sava Golumba, susținut în incinta noii 
Catedrale Ortodoxe, în 14 aprilie 1946%. 

La începutul lunii martie 1946 a avut loc concertul inaugural al 
ansamblului cameral Collegium Musicum (așa-numita Asociaţie pentru 
Cultivarea Muzicii de Cameră, fondată de Liviu Rusu), aflat sub egida 
Societăţii  Filarmonice „George Enescu”, cu concursul  pianistei 
Ana Voileanu-Nicoară (pagini din Das  Wohltemperierte Klavier), 
al violoncelistului Al. Boroş, al sopranei Silvia Secoşan-Humiță, 
al violonistului loan Suciu și al pianistului lugojean Ernest Földvári, 
sub bagheta lui Titus Tarnavski [10, p. 4]. Treptata şi implacabila 
comunizare a societății româneşti, sub presiunea trupelor sovietice, 
şi crearea unor instituții aservite politic nu puteau estompa suita 
manifestărilor muzicale — care, chiar dacă erau organizate de instituții- 
paravan (Apărarea Patriotică, ARLUS), uneori în acordurile generice ale 
Imnului Sovietic ce erau alăturate, într-o manieră grotescă, armoniilor 
Imnului Regal Român — se derulau în ritm susținut pe scenele de concert 
timișorene. După medalionul componistic Max Eisikovits, din 9 martie 
1946, organizat de Comitetul Democrat Evreiesc, cu concursul unor 
prestigioși muzicieni (L. Oesterreicher — Rapsodie evreiască pentru vioară, 
Magda Kardos, Viorica Kâllai-Markovitsne - lieduri pe versuri de 
Jozsef Attila şi Ady Endre, Auguszta Herskovits — Sonatina pentru pian în 
stil francez, Al. Boroș — Elegie pe teme evreieşti pentru violoncel şi E. Földvári 
— Suita „Transilvania” pentru pian), în prezentarea lui C. Givulescu [11], 
şi aşa-numitul concert al Apărării  Patriotice, din iunie 1946, 
în care își aducea contribuția, ca acompaniator, şi „talentatul pianist 
Gheorghe Kurtág”, corifeul de azi al muzicii de avangardă [12], melomanii 
timişoreni s-au putut conecta şi la rezonanțele muzicii de jazz (gen pe care 
marele Enescu îl privea cu atâta reticență!), într-un concert la care şi-a dat 
concursul şi fiica lui George Pavel, Ileana (Rhapsody in Blue de Gershwin), 
„un talent multilateral, care a cântat cu temperament refrenurile pieselor de 


s Vezi: „Banatul”, Timişoara, 16 aprilie 1946, p. 5, cf. [11], şi „Voința bănățeană”, Timişoara, I, 
seria a Il-a, 36, 1946. 


89 


jazz” [13]. Ileana Pavel își etalase și talentul vocal, într-un concert susținut 
în urbea natală a părintelui său, la Lugoj, în 22 februarie 1944, pe scena 
teatrului „Traian Grozăvescu”, împreună cu tenorul Octavian Hrabal 
(de obârşie lugojeană), cu acompaniamentul lui Sigismund Toduţă, 
de la Opera Română din Cluj-Timișoara [16, p. 2]. 

După emiterea decretelor care au statuat fondarea, la Timișoara, 
a Operei (1946) şi a Filarmonicii (1947) — în metropola bănăţeană exista, 
în acel moment, o singură orchestră, care cânta, alternativ, sub auspiciile 
celor două instituţii —, George Pavel s-a implicat intens în viaţa artistică 
locală, ca membru în Collegium Musicum (care, în urma reorganizării, 
după un an de activitate, va concerta sub egida Conservatorului de Muzică 
timișorean), alături de pianistul și dirijorul lugojean (Ernő) Ernest Földvári 
(corepetitor — din anul 1949 —, apoi, anul următor, dirijor al orchestrei 
Operei Maghiare din Cluj, până în 1958, când a emigrat în Elveţia, unde va 
activa sub numele de Ernest Paldi), Liviu Rusu (director) şi Magda Kardos, 
viitoare profesoară și șefă a catedrei de pian la Conservatorul de Muzică 
din Cluj [14, p. 4 ]. 

În 27 aprilie 1947, cu câteva luni înainte de a se stinge din viață 
(după stagii concertistice debordante, în decursul unei îndelungate cariere 
dirijorale, cu spectacole de succes în Germania, Polonia, Iugoslavia, 
Cehoslovacia și Austria), G. Pavel (numit prim-dirijor al nou înființatei 
Filarmonici „Banatul” din Timişoara) a dirijat, pe scena Teatrului Comunal, 
concertul festiv dedicat inaugurării instituției bănățene, un spectacol 
simbolic, de mică amploare — Dans și Cântec din Divertisment rustic de 
Sabin Drăgoi, 8 Cântece ruseşti de Liadov, şi Uvertura la opera 
Maeștrii cântăreți din Nürnberg de Richard Wagner —, deoarece în seara 
aceleiaşi zile urma să aibă loc, pe aceeaşi scenă, spectacolul cu Aida, 
care marca inaugurarea instituției lirice timișorene, în prezența stafului 
politic de la Bucureşti, în frunte cu dr. Petru Groza. Concertul de la sfârșitul 
lunii mai 1947 s-a constituit în cântecul său de lebădă. A dirijat, cu prilejul 
ultimei sale apariţii în fruntea Orchestrei Filarmonicii de Stat „Banatul”, 
opusuri de Johann Strauss, Sabin Drăgoi (Două dansuri populare, 
într-o proprie variantă orchestrală) și Siegfried Ochs, prezentând 
programul, potrivit mai vechilor sale uzanţe. Observaţia concluzivă a 
cronicarului exprima plastic câteva din calităţile care defineau 
personalitatea lui G. Pavel: „A pregătit orchestra cu multă îngrijire şi a 
condus tot programul cu mult elan” [17, p. 801]. Membrii Filarmonicii şi ai 

Operei timişorene îi vor aduce un ultim omagiu, cu puţin timp înainte de 
trecerea sa la Domnul, în urma unei boli incurabile, la sfârşitul lunii iulie, 
printr-un concert susținut în beneficiul său, organizat sub egida 
Sindicatului Artiştilor (Rapsodia bănățeană de G. Pavel şi Simfonia a IV-a de 
L. van Beethoven, sub bagheta prof. Brunaru) [15, p. 4]. După o strălucită 
carieră didactică, violonistică şi dirijorală, naţională şi internaţională, 
muzicianul lugojean nu a mai ajuns să culeagă roadele târzii ale muncii sale 
de-o viață, în fruntea simfonicului timișorean, în Banatul său natal, 
stingându-se din viaţă în vara anului 1947. 

George Pavel s-a implicat plenar şi în activitatea altor instituții, 
în calitate de membru activ (Fundaţiile Regale „Principele Carol” şi 
Institutul Pedagogic din Viena) sau prin funcţiile onorifice pe care le-a 
deţinut: vicepreşedinte al Asociației Pedagogilor şi preşedinte de onoare al 
Sindicatului Artiştilor din România. A fost unul din cei mai complecși şi 
rafinați muzicieni bănăţeni - dirijor, violonist, profesor, compozitor, 
orchestrator —, cu o activitate prodigioasă pe importante scene de concert 
europene. Probabil că doar exagerata sa modestie a determinat 
inexplicabila absență a unor informaţii detaliate privind parcursul său 
biografic şi cel al carierei sale artistice, elemente preluate, în general, 
din surse secundare, disparate şi, de multe ori, contradictorii. Evoluţia sa 
pe scena Operei clujene, apoi pe podiumurile de concert timişorene, dar şi 
ieșene, în perioada refugiului instituţiilor muzicale clujene, după Dictatul 
de la Viena, a consacrat prestigiul şi valoarea unei generaţii de aur a artei 
lirice şi instrumentale din metropola ardeleană, impunând și certa sa artă 
dirijorală, apreciată în epocă, exercitată și împlinită, de-a lungul timpului, 
și pe importante scene de concert europene. 

